Alarma de gaze medicinale s-a declanşat duminică dimineaţă, 31 martie, la Unitatea Primiri Urgenţe a Spitalului Bagdasar - Arseni, pacienţii şi personalul fiind evacuaţi, transmit reprezentanţii spitalului, care precizează că situaţia este sub control, iar activitatea va fi reluată în scurt timp.
"În cursul acestei dimineţi, în UPU Bagdasar, s-a declanşat alarma de gaze medicinale. Au fost evacuaţi cei câţiva pacienţi, precum şi personalul", a anunţat purtătorul de cuvânt al unităţii sanitare, medicul Florin Bica.
Medicul a precizat că situatia este sub control şi că nu există victime sau pagube materiale. Conform lui Bica, alarma s-a oprit, iar activitatea va fi reluată în scurt timp.
Contactat de News.ro, purtătorul de cuvânt al spitalului, medicul Florin Bica, a afirmat că alarma s-a declanşat singură, el apreciind că, probabil, "un senzor a înregistrat ceva eronat".
Bica a precizat, însă, că aceasta este doar o supoziţie şi că o echipă tehnică verifică instalaţia. "Totul a reintrat in normal, nu e nimeni pus în pericol", a subliniat medicul.